
/SIA "Nosaukums A"/
Paziņošanai e-adresē

Maksātnespējas procesa administratorei
/Administrators/
Paziņošanai e-adresē


Par /SIA "Nosaukums A"/ prokūristes /pers. A/ sūdzību
par maksātnespējas procesa administratores /Administrators/ rīcību 
/SIA "Nosaukums B"/ maksātnespējas procesā

[bookmark: _Hlk19704423][bookmark: _Hlk535490248][bookmark: _Hlk83124885][bookmark: _Hlk104991128][bookmark: _Hlk124745969]Maksātnespējas kontroles dienestā 2026. gada 30. aprīlī saņemta /SIA "Nosaukums A"/, /reģistrācijas numurs/ (turpmāk – Iesniedzējs), prokūristes /pers. A/ ar drošu elektronisko parakstu neparakstīta 2026. gada 30. aprīļa sūdzība par maksātnespējas procesa administratores /Administrators/, /amata apliecības numurs/ (turpmāk – Administratore), rīcību /SIA "Nosaukums B"/, /reģistrācijas numurs/ (turpmāk – Parādnieks), maksātnespējas procesā.
Maksātnespējas kontroles dienests ar 2026. gada 6. maija lēmumu /numurs/ 2026. gada 30. aprīļa sūdzību atstāja bez virzības, nosakot termiņu trūkumu novēršanai.
Maksātnespējas kontroles dienestā 2026. gada 12. maijā saņemta Iesniedzēja prokūristes /pers. A/ 2026. gada 12. maija sūdzība (turpmāk – Sūdzība), kura parakstīta ar drošu elektronisko parakstu. 
Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /numurs/  pasludināts Parādnieka maksātnespējas process un par Parādnieka maksātnespējas procesa administratoru (turpmāk – administrators) iecelta Administratore.
Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/. 
[2] Sūdzībā norādīts turpmāk minētais.
[2.1] Saskaņā ar Parādnieka maksātnespējas procesu, Iesniedzējs vērsās pie Administratores ar lūgumu apliecināt, ka Iesniedzēja kreditora prasījums ir iekļauts Parādnieka kreditoru prasījumu reģistrā. Administratore rakstveidā informēja Iesniedzēju, ka saskaņā ar Maksātnespējas likuma 73. pantu, Administratore neiekļaus Iesniedzēja kreditora prasījumu Parādnieka kreditoru prasījumu reģistrā. 
[2.2] Sūdzībā norādīts, ka Valsts ieņēmumu dienests (turpmāk – VID) apstiprināja VID Elektroniskajā deklarēšanas sistēmā (turpmāk – EDS) reģistrētu pirkšanas darījumu Parādnieka nodokļu uzskaites pusē. Tas nozīmē, ka šis darījums ir iekļauts Parādnieka maksātnespējas procesa uzsākšanas bilancē un Iesniedzējs, kā labticīgs kreditors, uz to var paļauties. 
Sūdzībā ietverts Iesniedzēja jautājums – kā var būt pieļaujams, ka maksātnespējas administrators izslēdz no tiesas spriedumā vērtētās bilances kādu kreditoru? 
[2.3] Iesniedzējs valsts pārvaldei ir samaksājis nodokļus par darījumu, kurš izriet no pavadzīmes /numurs/ un VID to ir apliecinājis. Parādnieks nav veicis samaksu par minēto darījumu, līdz ar to Iesniedzējas kreditora prasījums ir pamatots.
Saskaņā ar tiesiskās paļāvības principu, nav pieļaujama valsts tiesību normu nekonsekvence, ja Maksātnespējas likums ar procesuālām darbībām var izslēgt indivīda tiesību aizsardzību. Iesniedzēja ieskatā konkrētajā situācijā ir saskatāma konstitucionālas tiesiskas valsts principu neievērošana.
Sūdzībā ietverti Iesniedzēja jautājumi – ja ir Latvijas judikatūra, kas atbilst šai situācijai, lūdzam norādīt tiesvedību lietu Nr. Vai šis aspekts ir skatīts Maksātnespējas kontroles dienesta mērķu – tiesiskās aizsardzības politikas īstenošanā? 
Tāpat Sūdzībā ietverti Iesniedzēja jautājumi – ja kādas ļaunprātības, negodprātīgas vai "nekrietnas un nerūpīgas" rīcības dēļ /Nosaukums A SIA/ tiesības ir izslēgtas no tiesā skatītās bilances, kāda ir kārtība sanemt no maksātnespējas administratores /Administrators/ pierādījumus, lai negodprātīgās personas sauktu pie atbildības tiesvedības ceļā? Vai Maksātnespējas kontroles dienests iesaistās kā starpnieks, lai iegūtu pierādījumus no administratoriem?
[2.4] Saskaņā ar Sūdzībā norādīto, Iesniedzējs lūdz Maksātnespējas kontroles dienestu izvērtēt Sūdzību un sniegt atbildes uz Sūdzībā ietvertajiem jautājumiem.
Sūdzībai pievienoti Iesniedzēja ieskatā to pamatojošie dokumenti.
[3] Maksātnespējas kontroles dienests ar 2026. gada 13. maija vēstuli /numurs/ lūdza Administratori līdz 2026. gada 26. maijam iesniegt rakstveida paskaidrojumus par Sūdzībā minētajiem apstākļiem. 
[4] Maksātnespējas kontroles dienestā 2026. gada 27. maijā saņemti Administratores 2026. gada 27. maija paskaidrojumi /numurs/ (turpmāk – Paskaidrojumi) par Sūdzībā minētajiem apstākļiem, kuros norādīts turpmāk minētais.
		[4.1] Pēc Parādnieka kreditoru prasījumu pieteikšanās termiņa beigām Administratore saņēma Iesniedzēja e-pasta vēstules, uz kurām sniedza atbildes. 
		Atbildot uz Iesniedzēja e-pasta vēstulē uzdoto jautājumu, vai Iesniedzējs ir iekļauts Parādnieka kreditoru prasījumu reģistrā, Administratore norādīja, ka nav saņēmusi Iesniedzēja kreditora prasījumu. Administratore vērš uzmanību, ka Iesniedzējs Sūdzībā nenoliedz faktu, ka kreditora prasījums nav ticis iesniegts. Savukārt, atbildot uz e-pasta vēstulē izteikto lūgumu iekļaut Iesniedzēju Parādnieka kreditoru prasījumu reģistrā, Administratore sniedza izsmeļošu atbildi, atsaucoties uz Maksātnespējas likuma 73. panta pirmo un otro daļu. Administratore paskaidroja, ka kreditoru prasījumi Parādnieka maksātnespējas procesā bija piesakāmi līdz 2026. gada 10. martam.
		Paskaidrojumos norādīts, ka Iesniedzējs ir nokavējis kreditoru prasījumu pieteikšanas termiņu un nepamatoti vaino Administratori par tā neiekļaušanu kreditoru prasījumu reģistrā.
		[4.2] Administratore norāda, ka Parādnieka maksātnespējas procesā Administratorei nav nodoti Parādnieka grāmatvedības dokumenti, līdz ar to Administratores rīcībā nav informācijas par visiem Parādnieka kreditoriem. 
[4.3] Saskaņā ar Paskaidrojumos norādīto, Administratore lūdz Maksātnespējas kontroles dienestu Sūdzību noraidīt kā nepamatotu.
[5] Izvērtējot Sūdzību, Administratores sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
Maksātnespējas likuma 174.1 panta 1. un 2. punktā noteikts, ka Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.
Savukārt Maksātnespējas likuma 176. panta pirmajā daļā noteikts, ka kreditors, komercsabiedrība (tiesiskās aizsardzības procesā), fiziskā persona (šīs personas maksātnespējas procesā), parādnieka pārstāvis (juridiskās personas maksātnespējas procesā) vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora vai tiesiskās aizsardzības procesa uzraugošās personas rīcību. 
[5.1] Sūdzībā izteikta pretenzija par Administratores rīcību, neiekļaujot Iesniedzēja kreditora prasījumu Parādnieka kreditoru prasījumu reģistrā. 
Kreditoru prasījumi pret parādnieku iesniedzami administratoram mēneša laikā no dienas, kad maksātnespējas reģistrā izdarīts ieraksts par parādnieka maksātnespējas procesa pasludināšanu.[footnoteRef:1] Ja kreditors nokavējis šā panta pirmajā daļā minēto prasījumu iesniegšanas termiņu, viņš savu prasījumu pret parādnieku var iesniegt termiņā, kas nav ilgāks par sešiem mēnešiem no dienas, kad maksātnespējas reģistrā izdarīts ieraksts par parādnieka maksātnespējas procesa pasludināšanu, bet ne vēlāk kā līdz dienai, kad šajā likumā noteiktajā kārtībā sastādīts kreditoru prasījumu apmierināšanas plāns vai ziņojums par mantas neesību, ar ko ierosināts izbeigt juridiskās personas maksātnespējas procesu. Pēc šā termiņa iestājas noilgums, līdz ar to kreditors zaudē kreditora statusu un savas prasījuma tiesības pret parādnieku.[footnoteRef:2] Savukārt, Maksātnespējas likuma 73. panta ceturtajā daļā ir norādīts kreditora prasījumā iekļaujamās informācijas apjoms.  [1:  Maksātnespējas likuma 73. panta pirmā daļa. ]  [2:  Maksātnespējas likuma 73. panta otrā daļa.] 

No minētā izriet, ka savlaicīgi neiesniedzot kreditora prasījumu, kreditors zaudē kreditora statusu un savas prasījuma tiesības. Proti, kreditors, kurš savu kreditora prasījumu nav iesniedzis administratoram sešu mēnešu laikā no dienas, kad maksātnespējas reģistrā izdarīts ieraksts par parādnieka maksātnespējas procesa pasludināšanu, ir zaudējis kreditora statusu un savas prasījuma tiesības pret parādnieku.
Kreditoru prasījumu, kas vērsti pret maksātnespējīgo parādnieku, iesniegšanu likumdevējs aprobežojis ar saīsinātu termiņu. Šis termiņš ir materiāli prekluzīvs jeb likumisks termiņš. Materiāli tiesiska prekluzīva termiņa ilgumu noteic likumdevējs, izdarot politisku izšķiršanos attiecībā uz jautājumu, kāds laiks dodams kādas tiesības īstenošanai.[footnoteRef:3] Maksātnespējas likumā šāds termiņš noteikts, lai radītu skaidrību par kreditoru un maksātnespējīgā parādnieka mantiskajām attiecībām.[footnoteRef:4] [3:  Senāta paplašinātā sastāva 2014. gada 8. aprīļa spriedums lietā Nr. SKC‑117/2014 (C34057811), 9.3. punkts, ar atsauci uz: Bukovskis V. Civīlprocesa mācības grāmata. Rīga: Autora izdevums, 1933, 278. lpp.; sk. arī 2017. gada 3. marta sprieduma lietā Nr. SKC‑72/2017 (C28394911) 11.1. punktu; 2016. gada 28. decembra sprieduma lietā Nr. SKC‑361/2016 (C33487013) 5.3. punktu.]  [4:  Senāta 2017. gada 14. decembra spriedums lietā Nr. SKC‑318/2017 (ECLI:LV:AT:2017:1214.C15184614.1.S), 8.2. punkts.] 

Savukārt, Administratoram ir pienākums kārtot kreditoru prasījumu reģistru.[footnoteRef:5] Kreditoru prasījumu reģistrā administrators, cita starpā, ieraksta šādas ziņas – tā kreditora firma (nosaukums) vai vārds, uzvārds, reģistrācijas numurs vai personas kods, kontaktinformācija, kurš pieteicis kreditora prasījumu.[footnoteRef:6] Līdz ar to no minētā  izriet, ka kreditoru prasījumu reģistrā iekļaujami tikai tie kreditori, kuri ir iesnieguši administratoram kreditoru prasījumus.  [5:  Maksātnespējas likuma 78. panta pirmā daļa. ]  [6:  Maksātnespējas likuma 78. panta otrās daļas 1. punkts.] 

Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/, līdz ar to secināms, ka termiņš kreditoru prasījumu iesniegšanai Parādnieka maksātnespējas procesā bija līdz /datums/.
No Maksātnespējas kontroles dienesta rīcībā esošās informācijas, kā arī Paskaidrojumos norādītā izriet, ka Iesniedzējs nav iesniedzis Administratorei kreditora prasījumu. Savukārt no Sūdzībai pievienotajiem dokumentiem izriet, ka pēc kreditoru prasījumu iesniegšanas termiņa beigām, proti, 2026. gada 25. martā, Iesniedzējs ir vērsies pie Administratores ar vēstuli, kurā lūdzis sniegt informāciju par to, kādēļ Iesniedzējam netika paziņots par pieteikšanos kreditoru prasījumu iesniegšanai saistībā ar Parādnieka maksātnespējas procesa pasludināšanu. Tāpat 2026. gada 28. martā Iesniedzējs ir vērsies pie Administratores ar lūgumu iekļaut Parādnieka pret Iesniedzēju esošo parādu Parādnieka kreditoru prasījumu reģistrā. 
Ņemot vērā to, ka Iesniedzējs kreditora prasījumu Administratorei nebija iesniedzis, secināms, ka Iesniedzējs Parādnieka maksātnespējas procesā 2026. gada 25. martā jau bija zaudējis kreditora statusu un savas prasījuma tiesības pret Parādnieku.
Vēršama uzmanība, ka Maksātnespējas likuma normas nenoteic pienākumu administratoram informēt parādnieka kreditorus par maksātnespējas procesa pasludināšanu. Izņēmums ir ārvalsts kreditori[footnoteRef:7] un nodrošinātie kreditori fiziskās personas maksātnespējas procesā.[footnoteRef:8] No Parādnieka maksātnespējas procesa lietas materiāliem neizriet, ka Iesniedzējs būtu uzskatāms par ārvalstu kreditoru. Tāpat Parādniekam ir pasludināts juridiskās personas, nevis fiziskās personas maksātnespējas process.  [7:  Eiropas Parlamenta un Padomes 2015. gada 20. maija regulas (ES) Nr. 2015/848 par maksātnespējas procedūrām (pārstrādāta redakcija) 54. pants paredz, ka tiklīdz kādā dalībvalstī ir sākta maksātnespējas procedūra, šīs valsts tiesa, kurai ir piekritība, vai tās ieceltais administrators nekavējoties informē zināmos ārvalstu kreditorus.]  [8:  Maksātnespējas likuma 141. panta otrā prim daļa paredz, ka administrators nekavējoties elektroniski nosūta paziņojumu par maksātnespējas procesa pasludināšanu visiem zināmajiem parādnieka kreditoriem, kuru prasījuma tiesības ir nodrošinātas ar komercķīlu, zemesgrāmatā vai kuģu reģistrā reģistrētu hipotēku. Ja publiski pieejamā informācijā nav atrodamas ziņas par parādnieka kreditoriem vai kreditoru elektroniskajām pasta adresēm, administrators ir tiesīgs attiecīgajiem kreditoriem paziņojumu nesūtīt.] 

Informācija par maksātnespējas procesa norisi tiek atspoguļota Uzņēmumu reģistra vestajā maksātnespējas reģistrā. Maksātnespējas reģistrs ir visiem pieejams bez maksas, un tā ierakstiem ir publiska ticamība.[footnoteRef:9] Līdz ar ieraksta par maksātnespējas procesa pasludināšanu publicēšanu uzskatāms, ka par maksātnespējas procesu ir informēti visi. Saskaņā ar publiskās ticamības principu jebkura persona tiek uzskatīta par informētu no publicēšanas brīža. Proti, ieraksti maksātnespējas reģistrā rada juridisku prezumpciju, ka visas ieinteresētās puses ir informētas par maksātnespējas procesu. Minētais princips ir ieviests, lai nodrošinātu caurskatāmību un juridisko noteiktību maksātnespējas procesos. Ievērojot minēto, secināms, ka Iesniedzējam jau kopš 2025. gada 10. septembra bija zināms vai bija jābūt zināmam par Parādnieka maksātnespējas procesa pasludināšanu. [9:  Maksātnespējas likuma 12. pants.] 

Tāpat norādāms, ka arī gadījumā, ja administratora rīcībā ir informācija par to, ka parādniekam pastāv saistības pret trešo personu, ne Maksātnespējas likums, ne citi normatīvie akti neparedz administratora tiesību vai pienākumu pēc savas iniciatīvas sagatavot kreditora prasījumu atbilstoši normatīvo aktu prasībām un iekļaut to kreditoru prasījumu reģistrā. Šāda rīcība būtu pretēja Maksātnespējas likuma 6. panta 2. punktā nostiprinātajam kreditoru vienlīdzības princips, kas noteic, ka kreditoriem tiek dotas vienādas iespējas piedalīties procesā un saņemt savu prasījumu apmierinājumu saskaņā ar saistībām, kuras tie nodibinājuši ar parādnieku pirms procesa uzsākšanas. Līdz ar to kreditora prasījuma iesniegšana ir kreditora tiesība, kuru kreditors patstāvīgi izvēlas izmantot vai neizmantot. Savukārt, piesakot kreditora prasījumu, kreditors pauž savu gribu un vēlmi kļūt par kreditoru parādnieka maksātnespējas procesā. 
Ņemot vērā minēto, kā arī to, ka Iesniedzējs Parādnieka maksātnespējas procesā nebija iesniedzis Administratorei savu kreditora prasījumu, Maksātnespējas kontroles dienests secina, ka Administratores rīcība, neiekļaujot Iesniedzēja kreditora prasījumu Parādnieka kreditoru prasījumu reģistrā ir atbilstoša normatīvo aktu prasībām. Līdz ar to Sūdzība ir noraidāma. 
[5.2] Iepazīstoties ar Sūdzībā norādīto jautājumu – kā var būt pieļaujams, ka maksātnespējas administrators izslēdz no tiesas spriedumā vērtētās bilances kādu kreditoru?, kā arī jautājumu – ja ir Latvijas judikatūra, kas atbilst šai situācijai, lūdzam norādīt tiesvedību lietu Nr. Vai šis aspekts ir skatīts Maksātnespējas kontroles dienesta mērķu – tiesiskās aizsardzības politikas īstenošanā? Maksātnespējas kontroles dienests secina, ka minētie jautājumi saistīti ar Sūdzībā izteikto pretenziju. Līdz ar to Maksātnespējas kontroles dienests norāda, ka par Sūdzībā izteikto pretenziju Maksātnespējas kontroles dienests ir sniedzis savu vērtējumu šī lēmuma 5.1. punktā. 
[5.3] Iepazīstoties ar Sūdzībā norādītajiem jautājumiem – ja kādas ļaunprātības, negodprātīgas vai "nekrietnas un nerūpīgas" rīcības dēļ /Nosaukums A SIA/ tiesības ir izslēgtas no tiesā skatītās bilances, kāda ir kārtība sanemt no maksātnespējas administratores /Administrators/ pierādījumus, lai negodprātīgās personas sauktu pie atbildības tiesvedības ceļā? Vai Maksātnespējas kontroles dienests iesaistās kā starpnieks, lai iegūtu pierādījumus no administratoriem?, Maksātnespējas kontroles dienests sniedz šādu atbildi:
Administratoram ir pienākums sniegt informāciju par juridiskās personas maksātnespējas procesa un fiziskās personas maksātnespējas procesa norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām.[footnoteRef:10] Līdz ar to vēršama uzmanība, ka personām ir tiesības vērsties pie administratora ar lūgumu par informācijas sniegšanu.  [10:  Maksātnespējas likuma 26. panta trešās daļas 2. punkts.] 

Vienlaikus norādāms, ka trešajām personām, tai skaitā Iesniedzējam, pieprasot konkrētu informāciju par parādnieka maksātnespējas procesa norisi, ir jāpamato savs pieprasījums un jānorāda mērķis, kādam pieprasītā informācija tiks izmantota. Pēc pieprasījuma saņemšanas administrators izvērtē informācijas (tostarp dokumentu) sniegšanas iespējamību un to, vai konkrētajai personai ir tiesības saņemt informāciju. 
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo un otro daļu
nolēmu:

/SIA "Nosaukums A"/, /reģistrācijas numurs/, prokūristes /pers. A/ 2026. gada 12. maija sūdzību par maksātnespējas procesa administratores /Administrators/, /amata apliecības numurs/, rīcību /SIA "Nosaukums B"/, /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.


Direktora p.i.		Baiba Banga

